Document ID: 32010D0564

SKLEP KOMISIJE
z dne 28. oktobra 2009
o programu državne pomoči C 61/03 (ex NN 42/01) Italije za letalsko industrijo
(notificirano pod dokumentarno številko C(2009) 8097)
(Besedilo v italijanskem jeziku je edino verodostojno)
(Besedilo velja za EGP)
(2010/564/ES)
KOMISIJA EVROPSKE UNIJE JE -
ob upoštevanju Pogodbe o ustanovitvi Evropske skupnosti in zlasti prvega pododstavka člena 88(2) Pogodbe,
ob upoštevanju Sporazuma o Evropskem gospodarskem prostoru in zlasti člena 62(1)(a) Sporazuma,
po pozivu vsem zainteresiranim stranem, naj predložijo svoje pripombe v skladu z navedenimi členi (1),
ob upoštevanju naslednjega:
(1)
Ukrep, glede katerega se izvaja ocena, je povezan z individualno pomočjo za projekte za raziskave in razvoj v letalski industriji (A139/AB139 in BA609). Pomoč je dodelila Italija na podlagi Zakona št. 808/1985 „Interventi per lo sviluppo e l'accrescimento di competitività delle industrie operanti nel settore aeronautico“ (ukrepi za razvoj in okrepitev konkurenčnosti letalske industrije) (v nadaljnjem besedilu: Zakon št. 808/85). Zakon je sprejel italijanski parlament dne 24. decembra 1985. Komisija je program odobrila leta 1986 (2). Pomoč za ta dva projekta je bila izpuščena iz področja uporabe Odločbe Komisije 2008/806/ES (3), saj sta projekta sprožila vprašanje uporabe člena 296 Pogodbe ES, v tistem času pa Komisija ni imela zadostnih informacij za odločitev v zvezi z oceno pomoči.
1. POSTOPEK
(2)
1. oktobra 2003, po predložitvi pritožbe in po oceni neodvisnih strokovnjakov, je Komisija začela formalni postopek preiskave (v nadaljnjem besedilu: prva odločitev o sprožitvi postopka) v zvezi s šestimi progami državne pomoči za projekte za raziskave in razvoj, ki jih Italija ni posamično priglasila. Komisija je v vseh šestih zadevah izrazila pomisleke o združljivosti s pravili, ki urejajo pomoč za raziskave in razvoj (4).
(3)
Komisija je z odločitvijo z dne 22. junija 2005 (5) razširila postopek („druga odločitev o sprožitvi postopka“) na celotno uporabo Zakona št. 808/85, vključno s projekti, za katere je Italija trdila, da spadajo v področje uporabe člena 296. 12. oktobra 2005 je bila objavljena druga odločitev o sprožitvi postopka. (6).
(4)
Italijanski organi so v dopisu z dne 17. junija 2005 navedli, da področje uporabe obeh odločitev o sprožitvi postopka vključuje občutljiva vprašanja glede nacionalne varnosti.
(5)
Komisija je na dopis z dne 17. junija 2005 odgovorila z dopisom z dne 15. julija 2005 in v njem navedla, da bo preiskava Komisije omejena na civilne vidike in da je namen ocene projektov, ki so stvar nacionalne varnosti, prav ta, da se izključijo iz končne odločitve.
(6)
11. marca 2008 je Komisija sprejela Odločbo 2008/806/ES o več posameznih projektih za raziskave in razvoj, ki jih je financirala Italija.
(7)
Odstavek 419 Odločbe 2008/806/ES se glasi: „Kljub temu Komisija ne more sprejeti sklepa glede dveh projektov, pri katerih je v drugi odločitvi o sprožitvi postopka izrazila pomisleke v zvezi z vojaškim značajem projekta. Komisija si pridržuje pravico, da od Italije zahteva dodatne informacije o teh projektih z namenom sprejetja odločbe v bližnji prihodnosti.“
(8)
V več dopisov, ki jih je Komisija prejela med postopkom preverjanja, je Italija vključila tudi sklice na zgoraj omenjena projekta. Z dopisom z dne 24. aprila 2007 je Italija predložila dva podrobnejša zapiska o obeh projektih.
(9)
4. maja 2007 je bilo v prostorih italijanskega stalnega predstavništva pri EU organizirano srečanje, na katerem so italijanski organi delegaciji Komisije omogočili pregled dokumentov o obeh projektih, ki sta bila zaradi nacionalne varnosti tajna.
(10)
Komisija je z dopisom z dne 5. maja 2008 zahtevala dodatne informacije o obeh projektih.
(11)
Italija je informacije o projektih predložila dne 9. julija 2008.
(12)
29. septembra 2008 je Italija sprejela dva uradnika Komisije, ki sta obiskala vojaško oporišče […] (7), kjer preskušajo BA609, ter sedež podjetja AgustaWestland v Cascina Costi (v pokrajini Varese).
(13)
Z dopisom z dne 7. oktobra 2008 je Italija predložila zapis o obisku na kraju samem s podrobnim seznamom obiskanih vojaških objektov in dokazilom o projektu, ki se ocenjuje.
(14)
Z dopisom z dne 9. oktobra 2008 je Italija sporočila, da bo predložila nadaljnjo dokumentacijo o projektih. Italija je navedla tudi, da je še naprej pripravljena sodelovati s Komisijo, četudi bi bila projekta pomembna za namene nacionalne varnosti in bi zato spadala v področje uporabe člena 296.
(15)
Z dopisom z dne 29. oktobra 2008 je Italija predložila dodatne informacije o projektu BA609.
(16)
Z dopisi z dne 31. marca, 7. maja in 24. julija 2009 je Italija predložila nadaljnje informacije o tekočem projektu, ki je zajemal BA609, vključno z najnovejšim finančnim razvojem. Komisija je odgovorila z dopisom z dne 22. aprila 2009.
2. RAZLOGI ZA ZAČETEK FORMALNE PREISKAVE
(17)
V drugi odločitvi o sprožitvi postopka je Komisija izrazila resne dvome, da je projekta AB139 (ali A139, v nadaljnjem besedilu: A139) in BA609 mogoče označiti kot vojaška, kot je trdila Italija.
(18)
V zvezi s projektom A139 je Komisija na primer navedla, da je spletna stran podjetja AgustaWestland (8) navajala naslednji seznam uporabe tega izdelka: nujna medicinska pomoč, protipožarna obramba, vodenje v pristanišče, izvajanje zakonodaje, dejavnosti na morju, iskanje in reševanje ter storitve za potrebe močnih in uglednih podjetij. Komisija je izrazila mnenje, da ne gre za uporabo v vojaške namene.
(19)
V zvezi z BA609 je Komisija na primer navedla, da spletna stran za helikopter Bell Agusta (9) vsebuje seznam pogosto zastavljenih vprašanj, na kateri je podjetje na vprašanje „Ali ima BA609 tako civilno kot tudi vojaško konfiguracijo?“ odgovorilo: „BA609 je trenutno načrtovan le v civilni konfiguraciji. Najbližje vojaški konfiguraciji je konfiguracija SAR [iskanje in reševanje] za zrakoplove za obalno stražo. Trenutno vojaške konfiguracije niso na voljo“.
(20)
Na podlagi informacij, ki so bile na voljo v času sprejetja odločbe 2008/806/ES, Komisija še vedno ni mogla sprejeti odločitve v zvezi z obema projektoma. Komisija si je pridržala pravico, da Italiji zastavi dodatna vprašanja, z namenom razjasnitve nekaterih vidikov projektov pred sprejetjem odločbe. Zato je iz takratne odločbe izključila ta dva projekta.
3. PRIPOMBE TRETJIH OSEB GLEDE TEH DVEH PROJEKTOV
(21)
Ugotovitve, ki jih je predložila anonimna tretja oseba (v nadaljnjem besedilu: tretja oseba) po drugi odločitvi o sprožitvi postopka in med postopkom samim, so vsebovale več specifičnih pripomb o obeh projektih, ki sta bila predmet ocene.
(22)
Tretja oseba je izrazila dvom, da je oba projekta, ki sta predmet ocene, mogoče označiti kot vojaška. Po mnenju tretje osebe je bil AW139 popolnoma civilni helikopter, saj se ni uporabljal v vojaške namene. Zaradi dejstva, da so nekaj helikopterjev kupile vojske iz različnih delov sveta, se civilna narava helikopterja AW139 ni spremenila.
(23)
Tretja oseba je navedla, da se razlikovanje med vojaškimi in civilnimi helikopterji določi v času certificiranja, običajno takrat, ko je projekt prvič potrjen. Tretja oseba je dodala, da vojaški programi običajno vključujejo fazo določitve vojaških specifikacij, pogodbo za razvoj, sklenjeno z ministrstvom za obrambo, in pogodbo za industrializacijo, prav tako sklenjeno z ministrstvom za obrambo. Po navedbah tretje osebe bi te faze bile javne in omenjene v državnem proračunu za obrambo.
(24)
V zvezi z BA609 je tretja oseba citirala javne informacije, ki jih je dala na voljo družba Agusta, ki so v tistem času navajale le civilne uporabe za premični rotor.
(25)
Tretja oseba je tudi navedla, da je družba Agusta za razvoj obeh projektov potrebovala znatne količine denarja, ki pa jih je lahko pridobila le v obliki velikodušne državne podpore.
(26)
Tretja oseba je zlasti navajala, da je bila za razvoj A139 potrebna naložba v višini najmanj 700 milijonov EUR. Tretja oseba je nadalje navedla, da bi sodelovanje družbe Agusto v skupnem projektu z družbo Bell za izdelavo BA609 stalo najmanj 200 milijonov EUR.
(27)
Tretja oseba je vztrajala, da po javno dostopnih informacijah izdatki za raziskave in razvoj družbe Agusta niso krili teh stroškov.
4. OPIS PROJEKTOV S STRANI ITALIJE
(28)
V drugi odločitvi o sprožitvi postopka je Komisija izrazila resne dvome, da je projekta A139 in BA609, o katerih je bila obveščena, mogoče označiti kot vojaška, kot je trdila Italija.
(29)
Kot je navedeno v odločbi 2008/806/ES, Komisija na podlagi informacij, ki so ji bile na voljo, ni mogla sprejeti nobene odločitve v zvezi s projektoma.
(30)
Upravičenec projektov, ki sta predmet ocene, je družba Agusta (10), članica skupine Finmeccanica. Družba Agusta je specializirana za helikopterje. V svojih pripombah je Italija navedla, da so njene pripombe podane v sodelovanju z družbo Finmeccanica.
(31)
Najprej je treba opomniti, da je italijanska vlada Zakon št. 808/85 uporabljala za financiranje projektov na civilnem in vojaškem področju. V skladu s podatki, ki jih je predložila Italija (uvodni izjavi 171 in 172 Odločbe 2008/806/ES), je bilo od skupno približno 3 milijard EUR 1 311 milijonov EUR porabljenih za projekte, povezane z nacionalno varnostjo.
(32)
Italija je predložila tudi preglednico s programi, povezanimi z nacionalno varnostjo, ki so bili financirani po tej shemi. Uporaba civilnega prava za vojaške projekte pojasnjuje, zakaj nekateri projekti niso omenjeni v državnem proračunu za obrambo.
(33)
Zlasti je Italija navajala, da je podpora, dodeljena za ta dva projekta, upravičena zaradi ciljev nacionalne varnosti, ter se sklicevala na člen 296 Pogodbe ES.
4.1 Projekt A139
(34)
Po navedbah Italije se je projekt A139, po začetnih razpravah v okviru NATA, začel kot projekt sodelovanja z rusko družbo Kamov, vendar se je to sodelovanje končalo leta 1997. Nato je italijanska vlada prek italijanskega ministrstva za obrambo izdala uradno zahtevo v zvezi s taktičnim transportnim helikopterjem za podporo bojnemu delovanju.
(35)
Italija je Komisiji pokazala uradno zahtevo za študijo izvedljivosti z dne […], z vojaškimi zahtevami.
(36)
Italija je pokazala tudi tehnične specifikacije za vojaški helikopter z dne […].
(37)
Italija je navedla, da je delo družbe Agusta do leta 1999 zajemalo zagotavljanje prvotne zasnove in rešitev tehnične izvedljivosti, potrebnih za uskladitev z zahtevo za taktični transportni helikopter za podporo bojnemu delovanju. Družba Agusta je izvedla preskuse in dejavnosti validacije na demonstratorju, na primer: […] (l. 1998) in […] (l. 1999).
(38)
Leta 2000 so se po besedah Italije dejavnosti nadaljevale s/z […].
(39)
Po navedbah Italije se je projekt, financiran po Zakonu št. 808/85, zaključil z razvojem vojaškega demonstratorja.
(40)
Odločitev italijanske vlade, da projektu A139 dodeli podporo, je iz leta 1998. Državna podpora je bila podjetju izplačana v […] obrokih, in sicer:
Preglednica 1
Finančna podpora za projekt A139
(v EUR)
Leto
Znesek, dodeljen za vsako leto
Skupni seštevek
[…]
[…]
[…]
[…]
[…]
[…]
[…]
[…]
[…]
[…]
[…]
[…]
[…]
[…]
[…]
[…]
[…]
[…]
[…]
[…]
[…]
[…]
[…]
[…]
(41)
Italija je zamude pri razvoju vojaškega helikopterja pojasnjevala s tem, da je natančne operativne potrebe za A139 dodatno prilagajalo ministrstvo za obrambo z namenom upoštevanja izkušenj iz vojaških mirovnih misij v tujini (Albaniji, Bosni, Makedoniji, Timorju in na Kosovu). Te prilagoditve so zadevale […].
(42)
Italija je nadalje navedla, da je bil A139 namenjen nadomestitvi obstoječe flote helikopterjev Bell 212, 205 in 412. Vendar pa je Italija dodala, da so dogodki 11. septembra 2001 botrovali ponovnemu razmisleku o načrtovanju, z namenom […].
(43)
Po navedbah Italije se je projekt A139 razlikoval od naslednjega civilnega helikopterja AW139. Tako je bil projekt A139, ki je predmet pregleda Komisije, podlaga za razvoj vojaškega helikopterja AW149.
(44)
Italija je predložila primerjavo tehničnih značilnosti obeh helikopterjev: AW139 in AW149. Po besedah Italije je primerjava pokazala naslednje:
-
AW139 ima vse značilnosti civilnega helikopterja,
-
AW149 ima vse značilnosti vojaškega helikopterja,
-
učinki prelivanja v smislu znanja in izkušenj med obema helikopterjema so zelo omejeni, saj gre za dva v osnovi različna zrakoplova.
(45)
Spodnja preglednica je bila sestavljena na podlagi informacij, ki jih je predložila Italija. Tretji stolpec prikazuje primerjavo med obema helikopterjema, tj. ali se deli, razviti za AW149, razlikujejo od delov za AW139.
Preglednica 2
Primerjava med projektoma AW139 in AW149
Civilna različica AW139
Vojaška različica AW149
Primerjava AW149 in AW139
Premer glavnega rotorja
13,8 m
14,6 m
Nov
Premer repnega rotorja
2,7 m
2,8 m
Nov
Velikost pilotske kabine
Širina + 3 cm
Nova zasnova strukture
Kabina
Dolžina + 30 cm
Širina + 26 cm
Nova zasnova strukture
Podvozje
Brez odpornosti pred trki
Oddaljenost od tal 42 cm
Odpornost pred trki (po vojaških standardih)
Oddaljenost od tal 50 cm
Nova zasnova
Repna palica
+ 45 cm
Sprememba ali novo
Vzletna teža
6 400 kg; civilno certificiranje JAR/FAR 29
6 800-7 000 kg (brez opreme za misije); certificiranje AR 56 (večnamenska različica) in DEF STAN 00-970 (britansko ministrstvo za obrambo)
Nov
Motorji
Osnovni PW PT6-67C
Pogon s PW PT6-67C (po navedbah Italije)
Nov
Prenos
+ 25 % navor na voljo
Novi mehanski elementi z enakim ohišjem
Pomožna enota za napajanje
Ne
Dodatni modul pogona
Nov
Sistem za gorivo
Odpornost pred trki po civilnih standardih JAR/FAR29
Odpornost pred trki po vojaških standardih; samotesnilno
Nova zasnova
Orožje
Ne
Topovi 7,62 mm; opremljen za namestitev metalca izstrelkov 7 × 70 mm; brzostrelke 20 mm
Nov
Zunanja obremenitev
Standard za uporabo (iskanje in reševanje)
Wingleti (zavihki krila) za prenos tovora po standardih NATA
Nova zasnova
Balistična zaščita
Ne
Da
Nov
Letalska elektronika
Običajni civilni sistemi
Prilagodljiv sistem, v katerega se lahko vgradijo novi instrumenti za misije, komunikacije in navigacijo v skladu z vojaškimi zahtevami
Nov
(46)
Italija je predložila tudi informacije o razvoju AW139. Vozilo za testiranje na zemlji je bilo razvito leta 2000. Leta 2001 je bil sestavljen demonstrator/prototip, ki je bil sposoben leteti. Prvi prototipi so bili narejeni v letih 2000 in 2001. Takrat se je začel tudi razvoj in certificiranje. Junija 2003 je helikopter potrdila EASA (pozneje FAA v ZDA). Leta 2004 je bilo izdano novo potrdilo, ki je dovoljevalo prve dostave v osnovni različici. Leta 2005 je potekalo nadaljnje certificiranje pomožnih naprav za bolj izpopolnjen helikopter z več letalske elektronike, kot so meteorološki radar, infrardeče naprave, rešilni splavi, pomožni rezervoarji itd.
(47)
Italija je poslala tudi pojasnila v zvezi s finančnim stanjem družbe Agusta in njenim financiranjem projektov za raziskave in razvoj. Predložila je seznam partnerjev za delitev tveganja in prihodkov, ki so sodelovali pri razvoju AW139, kar je družbi Agusta omogočilo precejšnje zmanjšanje začetne naložbe v projekt.
(48)
Italija je predložila splošne podatke za izdatke za raziskave in razvoj družbe Agusta. Zlasti je po navedbah Italije naložba družbe Agusta v raziskave in razvoj znašala okoli [20-30] % letnega prometa družbe (v povprečju [med 550 in 700] milijoni EUR v obdobju med letoma 1998 in 2000). Vojaški projekti, financirani po Zakonu št. 808/85, so pomenili […] % vseh izdatkov za raziskave in razvoj. Preostanek je bil namenjen bodisi civilnim projektom, ki jih je sofinancirala država (10-30 %, financirani po Zakonu št. 808/85), bodisi projektom za raziskave in razvoj, financiranim iz lastnih sredstev ([35-45] %). Financiranje projekta za raziskave in razvoj, ki je postal AW139, je doseglo znesek […] milijonov EUR na leto ([…] % od […] %).
(49)
Italija je predložila tudi izjavo revizorjev družbe Agusta (PricewaterhouseCoopers) z dne 15. septembra 2006, v skladu s katero:
-
so podatki v zvezi s stroški za materiale, opremo in drugimi zunanjimi stroški pravilno ekstrapolirani iz analitičnega industrijskega računovodstva družbe za projekt,
-
je strošek dela določen na podlagi standardnih urnih postavk, ki ne presegajo postavk ministrstva za obrambo,
-
se podatki o financiranju skladajo z zneski, ki jih je dodelilo ministrstvo za industrijo po Zakonu št. 808.
(50)
Kar zadeva obtožbo tretje osebe, da je prvo certificiranje bistveno za opredelitev narave projekta za raziskave in razvoj, je Italija odgovorila, da certificiranje ni zadosten pogoj za določitev narave helikopterja. Za potrditev tega argumenta je Italija predložila dolg seznam helikopterjev, ki so najprej pridobili vojaški certifikat in nato civilni certifikat, ali pa da so bili celo predmet dveh vzporednih postopkov certificiranja.
(51)
Italija je nadalje vztrajala, da je v zadnjem času postala običajna praksa, da vojaške helikopterje potrdijo tudi civilni organi, nato pa se vojaški certifikat omeji na le nekatere elemente (kot sta letalska elektronika in oborožitev).
(52)
Italija je vztrajala, da civilno certificiranje ne izključuje prvotnega razvoja helikopterja, ki je bil financiran v vojaške namene (kot naj bi se po navedbah Italije zgodilo pri A139), ter nadaljnjega razvoja in certificiranja civilne različice, ki jo je podjetje v celoti financiralo iz lastnih sredstev.
4.2 Projekt BA609
(53)
Projekt BA609 zadeva razvoj zračnega plovila s premičnim rotorjem, ki je zračno plovilo, ki lahko vzleti in pristane kot helikopter, leti pa kot letalo. Med vzletom in pristankom so rotorji na krilih nameščeni navpično, med letom pa vodoravno. Zračno plovilo združuje prilagodljivost helikopterja pri vzletanju in pristajanju na omejenem prostoru in zmožnost preleta večjih razdalj z veliko večjo hitrostjo. Hkrati pa mora, glede na velikost in značilnosti, to zračno plovilo v primerjavi z drugimi helikopterji še vedno pristati na pripravljenih površinah (cementnih ploščadih), kar pomeni, da plovilo ni primerno za misije v puščavi ali za pristajanje na naftnih ploščadih.
(54)
Projekt BA609 vodi ameriško podjetje Bell. Po navedbah Italije BA609 izhaja iz V22, zračnega plovila s premičnim rotorjem, ki ga uporablja ameriška vlada.
(55)
Italija vztraja, da civilno različico razvija Bell skupaj z družbo Agusta iz lastnih sredstev prek družbe BellAgusta, ki je v 60-odstotni lasti družbe Bell in 40-odstotni lasti družbe Agusta.
(56)
Po navedbah Italije je vzporedni razvoj dveh različic BA609, kot sledi:
Preglednica 3
Faze v projektu BA609
Leto
Faze razvoja civilnega helikopterja BA609
Faze razvoja vojaškega helikopterja BA609
1996
Bell začne z razvojem
Oktober 1998
Dogovor med Bellom in Agusto
[…]
Oktober 1998
[…]
December 2002
Prvo testiranje prototipa BA609 na zemlji
Marec 2003
Prvi polet prvega prototipa
2004
[…]
September 2005
[…]
Julij 2006
Prvi polet drugega civilnega prototipa
2012
Pričakuje se izdaja potrdila
(57)
Maja 2007 je Italija Komisiji pokazala dokumente v zvezi z vojaškimi zahtevami.
(58)
Italija je predložila tudi dopise vojne mornarice, v katerih je ta izrazila strateški interes za razvoj BA609. Italija je sporočila svojo namero, da mora biti […] zmožen na krovu nositi zračno plovilo s premičnim rotorjem.
(59)
Po navedbah Italije delo, ki ga je opravila družba Agusta v Italiji na projektu BA609, ki naj bi ga Italija podpirala, zadeva vojaško različico BA609, ločeno in drugačno od civilne različice BA609, ki ga trenutno razvijajo ameriški obrati družbe Bell.
(60)
Italija je zagotovila podrobne informacije o tehničnih značilnostih obeh različic - vojaške in civilne - ki po besedah Italije potrjujejo obstoj vojaške različice:
-
vojaška različica je težja (8 ton v primerjavi s 7,6 tonami) in ima večjo vzletno težo (18 000 funtov (8 164,8 kg) v primerjavi s 16 800 funti (7 620,48 kg)),
-
pri vojaški različici je strukturna celica ojačana tako, da lahko ima drseča vrata, balistično zaščito, posebne ojačitve, kjer se dodajo dodatna bremena, ter absorpcijo energije v trupu zračnega plovila, kar ustreza strožjim zahtevam za odpornost pri trku,
-
motor v vojaški različici je močnejši PWC PT6C-67 (namesto PWC PT6C-67A),
-
vojaška različica ima pomožno enoto za napajanje, ki zagotavlja napajanje, ko motorji mirujejo, in povečuje obratovalno zmogljivost zračnega plovila; civilna različica te pomožne enote za napajanje nima,
-
podvozje vojaške različice je zasnovano za trde pristanke in udarce, značilne za vojaško uporabo; civilna različica je opremljena z uvlačljivim podvozjem,
-
vojaška različica je opremljena s sistemom za gorivo, ki je odporen pri trku, samotesnilen in ga je mogoče napolniti med samim letom, kar je v skladu z vojaškimi zahtevami za druge helikopterje; sistem za gorivo pri civilni različici ima bolj omejeno odpornost pri trku,
-
vojaška različica ima še druge posebne značilnosti, ki niso prisotne pri civilni različici: opremljena je z 20-milimetrskimi brzostrelkami in metalci izstrelkov; omogoča dodatne zunanje obremenitve za vojaško uporabo (za vstop in izstop vojakov itd.), opremljena je z balistično zaščito za krila in rotorje, ima oklepne pilotske kabine itd.
(61)
29. septembra 2008 sta uradnika Komisije na povabilo Italije opravila obiska na kraju samem. Italija jima je razkazala vojaško oporišče, kjer se izvajajo testiranja BA609, in sedež družbe Agusta, z oddelki za raziskave in razvoj.
(62)
Italija jima je razkazala:
-
kontrolno sobo za telemetrijo in informacije o tekočih operacijah v zvezi s preizkusnim letom BA609,
-
let in pristajanje drugega prototipa BA609 (11), vključno s premikanjem rotorjev iz načina zračnega plovila v način helikopterja,
-
sam BA609, ki ga je predstavil pilot,
-
tretji prototip BA609, ki ga razvijajo v hangarju v vojaškem oporišču.
(63)
V vojaškem oporišču jima je generalni direktor družbe Agusta podrobno predstavil BA609. Predstavnik italijanskega ministrstva za obrambo je predstavil nekaj podrobnosti o vojaški konfiguraciji in misijah glede na zahteve ministrstva.
(64)
Podali so tudi dokaze v zvezi z vprašanji, ki so jih zastavili ameriški organi, odgovorni za V22, […] (12).
(65)
Podali so tudi informacije o razvoju, vse od osnovne letalske elektronike tehnologije premičnega rotorja pa do konfiguracij za vojaške misije […].
(66)
V varnostno izoliranem prostoru sedeža družbe Agusta v Cascina Costi so uradnikoma Komisije pokazali naslednje predmete, ki so neposredno povezani z BA609:
-
maketo BA609 v dejanski velikosti v […] konfiguraciji, s pripadajočo opremo za misijo […],
-
laboratorij za integracijo misijskih sistemov, kjer je bilo mogoče videti simulirane misije z […].
(67)
Italija je predložila informacije o podpori za BA609, v skladu z dvema odločbama o pomoči. Prva odločba je zadevala obdobje med 1998 in 2000 in je znašala okoli […] milijonov EUR.
(68)
Druga odločba je zajemala dejavnosti v obdobju med letoma 2001 in 2004 in je znašala nadaljnjih […] milijonov EUR. Te dejavnosti še vedno potekajo, ker je pri projektu prišlo do dolgih zamud. Zadnje obroke je italijanska vlada izplačala […].
(69)
Italija je predložila podrobno preglednico zneskov podpore (13).
Preglednica 4
Finančna podpora za projekt BA609
(v mio EUR)
1998
1999
2000
2001
2002
2003
2004
Skupaj
Vojaške tehnologije platforme
Simulacijska koda za premični rotor
[…]
[…]
[…]
[…]
[…]
[…]
[…]
[…]
Tehnologija sistema za prenos moči
[…]
[…]
[…]
[…]
[…]
[…]
[…]
[…]
Sistem za krmarjenje leta
[…]
[…]
[…]
[…]
[…]
[…]
[…]
[…]
Testni let HW in SW
[…]
[…]
[…]
[…]
[…]
[…]
[…]
[…]
Vmesni znesek
[…]
[…]
[…]
[…]
[…]
[…]
[…]
[…]
Druga vojaška in varnostna konfiguracija BA609
Arhitektura
[…]
[…]
[…]
[…]
[…]
[…]
[…]
[…]
Ogrodje zračnega plovila
[…]
[…]
[…]
[…]
[…]
[…]
[…]
[…]
Sistemi
[…]
[…]
[…]
[…]
[…]
[…]
[…]
[…]
Letalska elektronika
[…]
[…]
[…]
[…]
[…]
[…]
[…]
[…]
Vmesni znesek
[…]
[…]
[…]
[…]
[…]
[…]
[…]
[…]
Skupaj
[…]
[…]
[…]
[…]
[…]
[…]
[…]
[…]
(70)
Italija je predložila tudi informacije o izdatkih družbe Agusta za raziskave in razvoj (glej uvodno izjavo 48). Izdatki za civilni BA609 v obdobju med l. 1998 in 2000 so v povprečju znašali […] milijonov EUR na leto ([…] % od […] %, omenjenih zgoraj).
(71)
Kot je navedeno v uvodni izjavi 49 je za A139 Italija predložila izjavo revizorjev družbe Agusta (PricewaterhouseCoopers).
(72)
Po besedah Italije ni prišlo do tehnološkega prelivanja od vojaškega projekta na civilni projekt, ki ga je razvijala družba BellAgusta. Nadalje Italija vztraja, da bi bilo zelo težko oceniti tehnološko prelivanje, četudi bi prišlo do prenosa znanja in izkušenj.
(73)
Italija priznava, da je osnovna tehnologija helikopterjev v osnovi vedno dvojna, in isto velja za premični rotor. Italija nadalje navaja, da je v zadevnem primeru zadeva še bolj zapletena, saj projekt zadeva zelo inovativno zračno plovilo, ki izhaja iz precej obsežnejšega vojaškega projekta.
(74)
Ne nazadnje Italija navaja, da razvoj zračnega plovila s premičnim rotorjem ne bo vplival na konkurenco, saj v Evropi in tudi na svetu ni nobenega drugega nadomestnega ali primerljivega projekta.
(75)
Na koncu Italija navaja, da edini projekt za raziskave in razvoj, povezan s premičnim rotorjem, ki ga je nameravala podpreti, tj. BA609, zadeva zračno plovilo, namenjeno vojaški uporabi.
4.3 Sklepi Italije v zvezi z obema projektoma
(76)
Za obe zračni plovili se Italija sklicuje na člen 296 Pogodbe ES. Zato Komisijo zaproša, naj zaključi tekoči postopek preiskave, saj ta ne služi nobenemu namenu, kajti zadevna ukrepa ne spadata v področje uporabe členov 87 in 88 Pogodbe ES.
(77)
Kot je že omenjeno v več dopisih, Italija prav tako navaja, da naj Komisija, če ima pomisleke glede konkurence v zvezi z ukrepoma, ki ju je sprejela italijanska vlada, preveri zadevna ukrepa skupaj z Italijo na podlagi člena 298(1) Pogodbe ES.
5. OCENA
(78)
V bistvu je namen ocene Komisije ugotoviti, ali podpora Italije za zgoraj navedena projekta spada v področje uporabe člena 296 Pogodbe ES.
(79)
Če ukrep, ki ga je italijanska vlada sprejela v podporo obema projektoma, ne spada v področje uporabe člena 296 Pogodbe ES, kot trdi tretja oseba, mora Komisija oba projekta oceniti na podlagi člena 87 Pogodbe ES in še zlasti pravil, ki se uporabljajo za oceno pomoči za projekte za raziskave in razvoj. Če pa, nasprotno, ukrepa Italije spadata v področje uporabe člena 296 Pogodbe ES, pravila o konkurenci ne bi veljala (14).
(80)
Na podlagi informacij, ki jih je predložila Italija, in obiska na kraju samem, lahko Komisija oblikuje sklep v zvezi z obema projektoma in v zvezi z ukrepoma, ki ju je italijanska vlada sprejela v podporo projektoma.
(81)
Že na začetku je treba opomniti, da sama vojaška narava in namen opreme nista zadosten razlog za utemeljitev izvzetja iz pravil Skupnosti na podlagi člena 296 Pogodbe ES. Takšen ukrep mora biti tudi potreben za zaščito bistvenih varnostnih interesov države članice. V skladu s sodno prakso Evropskega sodišča je treba člen 296 Pogodbe ES razlagati restriktivno in omejeno na izjemne, jasno opredeljene primere. Poleg tega je breme dokazovanja, ali so pogoji za uporabo izvzetja izpolnjeni, na strani držav članic.
(82)
Zato je treba oceno začeti s preverjanjem narave obeh raziskovalnih projektov.
(83)
Poleg tega mora ocena vključevati preverjanje, ali je Italija dokazala, da sta bila sprejeta ukrepa nujna za zaščito njenih bistvenih varnostnih interesov, kar se tiče proizvodnje ali trgovanja z orožjem, strelivom in vojaškim materialom - z drugimi besedami, ali velja člen 296 Pogodbe ES.
(84)
Tretjič, ocena bo vključevala tudi preverjanje, ali je ta podpora vplivala na pogoje konkurence na skupnem trgu, kar se tiče razvoja civilnih helikopterjev družbe Agusta.
(85)
Pri ocenjevanju obeh projektov je treba poudariti, da ukrepa, ki se preverjata, zadevata faze raziskav in razvoja. Pomembna ni le narava končnih izdelkov kot takih, temveč je pomembna tudi narava dela, opravljenega v fazi raziskav in razvoja. Nadalje je treba opomniti, da sta bila projekta, ki sta predmet ocene, omejena na fazo raziskav in razvoja, in ju ni mogoče oceniti na podlagi pogodbe za industrializacijo, ki poteka pozneje, kot to zahteva tretja oseba.
(86)
Italija je predložila pomembne dokaze o obeh projektih in je omogočila obisk vojaške baze.
(87)
Treba je tudi spomniti, da je Italija za podporo civilnemu in vojaškemu projektu uporabila isto pravno podlago, tj. Zakon št. 808/85. Kot je navedeno v Odločbi 2008/806/ES, je uporaba civilnega prava kot pravne podlage za podporo vojaškim projektom na eni strani povzročila negotovost glede narave financiranih projektov, na drugi strani pa pojasnjuje, zakaj ti projekti niso bili vključeni v proračun za obrambo.
5.1 Projekt A139
(88)
Dokumenti, ki jih je predložila Italija, dokazujejo, da je bil projekt za raziskave in razvoj A139, ki ga je podprla italijanska vlada, namenjen uporabam, povezanim z nacionalno varnostjo.
(89)
Zlasti je v primeru A139 projekt, ki se ocenjuje, zadeval le razvoj demonstratorja, kar je ena od prvih faz razvoja helikopterja. Italija je pojasnila, da je bil demonstrator namenjen le razvoju vojaškega helikopterja AW149.
(90)
Italija je pokazala vojaške dokumente, ki so opredelili misije, ki naj bi jih opravil vojaški helikopter (glej uvodno izjavo (35).
(91)
Italija je pokazala tudi vojaški dokument, ki vsebuje tehnične specifikacije projekta, ki je še v postopku razvoja (glej uvodno izjavo (36). Te specifikacije so rezultat projekta za raziskave in razvoj. Po navedbah tretje osebe vojaške zahteve in vojaške tehnične specifikacije tvorijo dva koraka, ki sta značilna za razvoj vojaških programov.
(92)
Po informacijah in dokazih, ki jih je predložila Italija, se bo ta demonstrator uporabljal za razvoj helikopterja AW149, katerega končni razvoj je potekal precej dlje, kot je bilo sprva načrtovano.
(93)
Treba je navesti, da so cilji in značilnosti AW149 dejansko takšni kot za vojaški helikopter (15).
(94)
Italija je prav tako predložila informacije o skupnem znesku javnega financiranja, dodeljenem projektu, ki se ocenjuje, ter o splošnih naložbah družbe Agusta v raziskave in razvoj. Ti podatki so združljivi s financiranjem le začetnega razvoja demonstratorja.
(95)
Italija je predložila izjavo revizorjev družbe, ki potrjuje, da je bil izdatek za projekt A139 zabeležen kot vojaški izdatek in ustreza parametrom italijanskega ministrstva za obrambo.
(96)
Misije, določene za AW149, v prvi vrsti vključujejo dejavnosti zračne podpore za operacije na bojišču, ki so bistvene za nacionalno varnost.
(97)
Informacije, ki jih je podala Italija, torej vodijo k sklepu, da je AW149 helikopter, ki je bistvenega pomena za namene nacionalne varnosti, ki jih je opredelilo ministrstvo za obrambo, in je bil pozneje prilagojen na podlagi izkušenj, pridobljenih v operativnih misijah italijanske vojske (16).
(98)
Informacije, ki jih je predložila Italija, kažejo na to, da sta bila ukrepa podpore Italije za projekt A139 nujna za zaščito bistvenih varnostnih interesov Italije, saj je projekt Italiji omogočil odziv na vojaške potrebe in financiranje tehnologij za proizvodnjo orožja, v tem primeru vojaških helikopterjev, ki so navedene v seznamu iz člena 296(2). Zato je ocena tega ukrepa ta, da na podlagi razpoložljivih informacij ni mogoče zaključiti, da se je Italija napačno sklicevala na člen 296.
(99)
Italija navaja, da projekt A139 ne bi koristil razvoju civilnega helikopterja AW139.
(100)
Hkrati pa je jasno, da uporaba istega akronima (A139) za civilni helikopter (AW139) vzbuja dvome o naravi projekta.
(101)
Italija je predložila podrobne informacije o obeh helikopterjih in njuni opremi. Na podlagi tega je bilo mogoče zaključiti, da sta civilni helikopter A139 (AW139) in AW149 dva različna helikopterja.
(102)
Italija je podporo dodelila na začetku faze raziskav in razvoja za razvoj helikopterja z značilnostmi, ki izpolnjujejo posebne strateške zahteve obrambe Italije.
(103)
Informacije Italije o vojaških značilnostih projekta A139 in argumenti tretje osebe v zvezi s civilno naravo AW139 so dosledne. Po drugi strani pa je mogoče in dejansko tudi verjetno, da so dejavnosti raziskav in razvoja, izvedene v okviru subvencioniranega projekta A139, koristile razvoju civilnega helikopterja AW139 (17).
(104)
Treba je opomniti, da imata helikopterja značilnosti, ki omogočajo dvojno uporabo. Po trditvah Italije na tem področju ni neobičajno, da podjetja koristijo projekte za raziskave in razvoj za vojaške helikopterje z namenom razvoja civilnih helikopterjev.
(105)
Zato je mogoče zaključiti, da se, čeprav Italija člena 296 Pogodbe ES ni napačno uporabila, kljub temu zdi, da sta ta ukrepa škodljivo vplivala na pogoje konkurence na skupnem trgu, saj sta koristila tudi razvoju civilnega helikopterja AW139.
(106)
Na podlagi člena 298(1) bo Komisija zato preverila, skupaj z Italijo, kako je mogoče ta ukrepa prilagoditi pravilom v Pogodbi.
5.2 Projekt BA609
(107)
Za projekt BA609 je Italija predložila zadostne informacije, ki dokazujejo, da je vojaška različica zračnega plovila s premičnim rotorjem v postopku razvoja.
(108)
Italija je predložila podrobno predstavitev misij, ki se pričakujejo od BA609. Italija je predložila dokaze, da je ministrstvo za obrambo zahtevalo takšno zračno plovilo. To je korak, ki je po mnenju tretje osebe nujen za vojaške projekte.
(109)
Italija je organizirala tudi obisk vojaškega oporišča. Na tem obisku sta uradnika Komisije imela možnost videti dejanske prototipe zračnega plovila, ki je v postopku razvoja, in makete opreme v dejanski velikosti, hkrati pa sta se lahko prepričala, da gre resnično za vojaško uporabo (glej uvodne izjave (62) do (66)).
(110)
Italija je predložila tudi informacije o financiranju razvoja zračnega plovila.
(111)
Italija je predložila tudi izjavo revizorjev, ki je potrdila, da je družba zneske, ki jih je izplačala italijanska vlada, v celoti porabila za vojaške projekte.
(112)
Poleg tega je Italija pojasnila, da značilnosti premičnega rotorja omogočajo strateško uporabo zračnega plovila za namene nacionalne varnosti, kot na primer nadzor morja, kar je za Italijo še posebej pomembno glede na njeno geografsko lego v osrednjem Sredozemlju.
(113)
Predstavitev razvoja sistemov letalske elektronike je še posebej prikazala možne misije nacionalne varnosti, ki jih lahko premični rotor izvede.
(114)
Informacije, ki jih je predložila Italija, kažejo na to, da sta bila ukrepa podpore Italije za projekt BA609 nujna za zaščito bistvenih varnostnih interesov Italije, saj je projekt Italiji omogočil odziv na vojaške potrebe in financiranje tehnologij za proizvodnjo orožja, v tem primeru vojaških helikopterjev, ki so navedene na seznamu iz člena 296(2). Zato je ocena teh ukrepov ta, da na podlagi razpoložljivih informacij ni mogoče zaključiti, da se je Italija napačno sklicevala na člen 296 Pogodbe.
(115)
Po drugi strani pa je treba tudi navesti, da vzporedni razvoj obeh različic zračnega plovila, četudi gre za zelo inovativno zračno plovilo, kot je BA609, neizogibno privede do prenosa znanja in izkušenj z enega dela projekta na drugi del. Čeprav obstajajo, kot je pokazala Italija, velike razlike med zračnim plovilom, zasnovanim za vojaški razvoj, in različico za civilno uporabo, je zelo verjetno, da je tehnološko prelivanje z dela, opravljenega na vojaškem zračnem plovilu, koristilo civilni različici.
(116)
To je še zlasti mogoče trditi za začetna dela, ki jih je družba Agusta izvedla na mehanizmih premičnega rotorja.
(117)
Za natančno oceno začetnih del je treba tudi priznati, da je takšno delo - ki je bilo predvsem izvedeno konec 90. let - zelo oddaljeno od končnega izdelka, ki bo po najnovejših napovedih na trg prišel šele l. 2013 - če ne še pozneje (18).
(118)
Informacije, ki jih je Italija predložila o vojaški naravi projekta BA609, se skladajo z informacijami, ki jih je tretja oseba predložila o civilni naravi zračnega plovila BA609. Italija priznava obstoj dveh vzporednih razvojev. Zato je možno in celo verjetno, da je delo, opravljeno v okviru financiranega projekta BA609, koristilo civilnemu zračnemu plovilu, ki je še v postopku razvoja (19).
(119)
Zato je mogoče zaključiti, da se, čeprav Italija člena 296 Pogodbe ES ni napačno uporabila, kljub temu zdi, da sta ta ukrepa škodljivo vplivala na pogoje konkurence na skupnem trgu, saj sta koristila tudi razvoju civilnega zračnega plovila BA609.
(120)
Na podlagi člena 298(1) Pogodbe ES bo Komisija zato preverila, skupaj z Italijo, kako je mogoče ta ukrepa prilagoditi pravilom v Pogodbi.
6. SKLEPNA UGOTOVITEV
(121)
V luči zgoraj navedenih dejavnikov lahko Komisija sklene, da podpora, ki jo je italijanska vlada po Zakonu št. 808/85 dodelila za oba projekta za raziskave in razvoj, A139 in BA609, spada v področje uporabe člena 296.
(122)
Zato torej ni smiselno nadaljevati postopka v skladu s členom 88(2) in ga je mogoče zaključiti.
(123)
Vendar pa je preverjanje Komisije tudi pokazalo, da sta ukrepa spremenila pogoje konkurence na skupnem trgu v zvezi z izdelki, ki niso posebej namenjeni vojaški uporabi.
(124)
Iz teh razlogov in v skladu s členom 298(1) mora Komisija, skupaj z Italijo, v ločenem postopku preveriti, kako je ta ukrepa mogoče prilagoditi pravilom iz Pogodbe -
SPREJELA NASLEDNJI SKLEP:
Člen 1
Ukrepa, ki ju je Italija sprejela na podlagi Zakona št. 808/1985 za dva projekta za raziskave in razvoj, A139 in BA609, spadata v področje uporabe člena 296 Pogodbe ES. Zato ni razloga, da bi se postopek preiskave nadaljeval.
Člen 2
Ta sklep je naslovljen na Italijansko republiko.
V Bruslju, 28. oktobra 2009

Labels: 1
4
19
7
18